कुलचें-बाकरखानियें दी इस ‘बेकरी’ दे अलावा, इस्सै मकानै च स्हाड़े मालके दी इक होर बेकरी बी ही जेदे च मिट्‌ठे ‘बन्द’ त्यार होंदे हे। इनें दौनें बेकरियें गी खंडाने आली, दौनें दे मझाटै इक कन्ध ही। “बन्द” बनाने आले चार कारीगिर हे, जड़ें म्हेशां स्हाड़े कोला दूर-दूर रौहन्दे हे। ओ लोक अपने कम्मै गी स्हाड़े कम्मै कोला ते अपने आपै गी स्हाड़े कोला साफ-सुथरा समजदे हे। इस्सै बड़प्पन दी भावना करी उनें कदें स्हाड़ी न्हेरी कोठरी च औने दा कष्ट नईं हा कीता। कदें औन्दे-जन्दे मलाटी होई बी जन्दी तां म्हेशां उन्दा थुब्बड़ चढ़े दा गै नजरी औन्दा। अस बी कदें उन्दे कमरे च नईं हे गे। उयां मालका पासेआ बी इस चाली औने-जाने दी मनाई ही। उसी अपने कुलचें ते बन्दें दी चोरी दा डर रौहन्दा हा। सच्च पुच्छो तां अस लोक उन्नें चौने जने गी भला नईं हे भान्दे। असेंई इस गल्लै दा बड़ा साड़ा हा चे उन्दा कम्म स्हाड़े कम्मै कोला खासा हौला ऐ, फी बी उन्दी उजरत बधीक ऐ ते उनेईं खाने आस्तै बी स्हाड़े कोला शैल थ्होंदा ऐ। उन्दे कमरे च लो ही, खुल्ली बा ही। ओ चारै उयां बी शकीन-छैल्ले बने दे रौन्हदे हे। इस्सै करी ओ स्हाड़ियें नजरें च इन्ने रड़कदे हे।